Șapte dintre candidații la parlamentare prezenți pe Lista Neagră a României Curate ar putea ajunge miniștri ai Guvernului României, potrivit listei Cabinetului Grindeanu anunțată de liderul PSD Liviu Dragnea. Este vorba de Florin Iordache, Lia Olguța Vasilescu, Teodor Meleșcanu, Florian Bodog, Alexandru Răzvan Cuc, Grațiela Leocadia Gavrilescu și Mircea Dobre.

Prim-ministru – Sorin Grindeanu

Sorin Grindeanu a fost ministru al Comunicațiilor în Guvernul Ponta. Între 2013 și 2014 a fost și membru al Comisiei de control a SRI. În urma alegerilor locale din 2016, Grindeanu a fost ales președinte al CJ Timiș.

Vicepremier, Ministerul Mediului – Daniel Constantin

De profesie agronom, a deținut funcția de ministru al Agriculturii în Cabinetul Ponta. Cariera politică i-a fost dominate de figura tutelară a lui Dan Voiculescu, la care a fost împrumutat cu aproape 300.000 de euro. A fost președinte al PC, apoi a plecat cu scandal la ALDE, formațiune al cărui co-președinte este, alături de Tăriceanu.

Vicepremier, Ministerul Dezvoltării – Sevil Shaiddeh

A fost prima propunere a lui Liviu Dragnea pentru postul de premier, propunere respinsă de președintele Iohannis, fără a preciza public motivele. În presă s-a vorbit foarte mult de activitatea sa în cadrul administrației din Constanța, condusă de Nicușor Constantinescu, condamnat penal la 15 ani pentru fapte comise în calitate de președinte CJ și de relațiile soțului său cu regimul criminal al președintelui sirian Assad. A mai deținut acest portofoliu, pentru o scurtă perioadă, după ce Dragnea a demisionat din cauza problemelor penale.

Ministerul Muncii – Lia Olguţa Vasilescu

Primar al Craiovei, fost parlamentar PRM, Olguța Vasilescu este trimisă în judecată de DNA sub acuzațiile de luare de mită, folosirea autorității sau influenței în scopul obținerii de bani, bunuri sau alte foloase necuvenite și spălare de bani.

Ministerul Sănătăţii – Florian Bodog

Decan al Facultății orădene de Medicină, i-a fost retras dreptul de a conduce doctorate din cauză că nu îndeplinea criteriile de abilitare pentru această activitate, potrivit deciziei Ministerului Educației, pe baza analizei CNATDCU.

Ministerul Finanţelor – Viorel Ştefan

A fost șef al Comisiei de Buget-Finanțe din Camera Deputaților. A lucrat la Navrom înainte de 1989 și are investiții în domeniul transporturilor navale. Numele său a mai circulat ca propunere pentru portofoliul Finanțelor după arestarea lui Vâlcov, dar Ponta l-a preferat pe Eugen Teodorovici.

Ministerul Economiei – Alexandru Petrescu

Este director general al Poștei Române și a primit, potrivit presei un bonus de performanță în valoare de 135.418 lei brut, în condițiile în care compania are pierderi de peste 7 milioane de euro

Ministeul Energiei – Toma Petcu

A fost președinte al Agenţiei Naţionale pentru Protecţia Mediului.

Ministerul de Interne – Carmen Dan

Senator, fost prefect al județului Teleorman.

Ministerul Apărării – Gabriel Les

A fost director APIA Satu mare, iar din octombrie 2015 a ajuns secretar de stat la Ministerul Apărării.

Ministerul Justiţiei – Florin Iordache

A fost președinte al Camerei Deputaților și s-a remarcat ca inițiator al legii prin care era dezincriminat nepotismul, astfel încât aleșii găsiți de ANI în incompatibilitate să scape de pedeapsă. A fost acuzat în presă că este cel care a dirijat operațiunile din Parlament din decembrie 2013 de modificare a legislației penale, operațiuni cunoscute ca „Marțea Neagră”.

Ministerul Educaţiei – Pavel Năstase

A fost rector al ASE, iar presa scrie că este un apropiat al lui Viorel Hrebenciuc și unul dintre cei mai bine plătiți oameni din sistemul românesc de învățământ, posesor al unei impresionante averi, obținută din salariul de la stat și fonduri europene.

Ministerul Transporturilor – Alexandru Răzvan Cuc

A fost secretar de stat la Ministerul Transporturilor, și este posesorul unei averi mari față de venituri. A fost consilier județean PP-DD.

Ministerul Tineretului şi Sportului – Marius Dunca

Fost președinte al ANPC, schimbat de Victor Ponta în noaptea mitingului care a dus la înlăturarea sa de la șefia Guvernului, acuzat că nu ar fi verificat Clubul Colectiv.

Ministerul Culturii – Ionuţ Vulpescu

Teolog, cu studii de filosofie, este considerat un apropiat al fostului președinte Ion Iliescu. A mai fost ministru al Culturii în Cabinetul Ponta.

Ministerul Afacerilor Externe – Teodor Meleşcanu

Unul dintre traseiștii (PSD, ApR, PNL, ALDE) de cursă lungă ai politicii românești, a mai deținut portofolii ministeriale. Dar a fost și audiat de DNA într-un dosar privind achiziții de aparatură medicală la Spitalul Militar Central și mai există dosarul votului din diaspora, unde urmărirea penală e încă doar cu privire la faptă.

Ministerul Apelor şi Pădurilor – Adriana Petcu

A fost șefă a Direcției Apelor Buzău, investigată de ANI în 2014 pentru conflict de interese penal. A contestat decizia ANI în justiție și a pierdut în primă instanță. Liviu Dragnea a declarat că Adriana Petcu a câștigat definitiv procesul. Pe portalul ICCJ există însă un proces între Adriana Petcu și ANI, care nu s-a încheiat, și va avea următorul termen pe 2 februarie anul acesta.

Ministerul pentru IMM-uri – Florin Jianu

Actualul președinte al CNIPMMR a mai fost ministru al IMM-urilor în Cabinetul Ponta. Este absolvent de Matematică și Management și a activat vreme îndelungată în zona ONG-urilor pentru întreprinderi mici și mijlocii.

Ministerul Agriculturii – Petre Daea

Parlamentar vechi al PSD, presa spune că ar fi rudă cu soția lui Adrian Năstase și a fost subiectul unui scandal de nepotism cu amanta numită la Agenţia Naţională pentru Pescuit şi Acvacultură.

Ministru pentru Relaţia cu Parlamentul – Graţiela Gavrilescu

Unul dintre traseiștii politicii de la noi, a trecut prin PUR, PNL şi ALDE. Una dintre firmele familiei deputatei ALDE are contracte cu instituţii publice.

Ministerul pentru Afaceri Europene – Ana Birchall

De profesie avocat, a fost consilier al premierului în 2012 și deputat. Presa scrie că a fost audiată de DNA în dosarul Ponta-Ghiță legat de aducerea fostului premier britanic Tony Blair la București.

Ministerul Cercetării – Şerban Valeca

A mai fost ministru delegate pentru Cercetare și este profesor universitar la Universitatea Pitesti și Institutul de cercetari Nucleare Pitesti.

Ministerul Turismului – Mircea Dobre

Deputat de Constanța, a fost acuzat că a susținut scăderea TVA la pâine în condițiile în care familia sa deţine SC Dobre şi Fiii, societate care se ocupă tocmai de panificaţie. A fost subiectul unor anchete de presă care dezvăluiau că firma sa și a tatălui (consilier local la Constanța) derula contracte de furnizare de zeci de milioane de lei cu Primăria Constanța.

Ministerul Fondurilor Europene – Mihaela Toader

A mai fost director în cadrul MFE, în Cabinetul Ponta.

Ministerul Comunicaţiilor – Augustin Jianu

A fost director general al Cert-Ro (centrul de răspuns la incidente de securitate cibernetică).

Ministerul pentru românii de pretutindeni – Andreea Păstârnac

A fost ambasador în Cipru și Israel și obiectul unei petiții în care era acuzată că nu s-a preocupat de starea victimelor de la Colectiv trimise la tratament în Israel.

Ministerul pentru Dialog Social – Gabriel Petrea

Lider al Tineretului Social-Democrat (TSD), a fost viceprimar al Sectorului 6 și este considerat un apropiat al Ecaterinei Andronescu, fost ministru al Învățământului.